ทางการกัมพูชายืนยันยังไร้วี่แวว 'วันเฉลิม' - องค์กรสิทธิฯ กดดันเร่งสืบสวน 
Interior Ministry spokesperson Khieu Sopheak said the government will not investigate the incident unless the Thai Embassy in Phnom Penh or Wanchalearm Satsaksit’s family files an official complaint with the local police.
PHNOM PENH — โฆษกกระทรวงกิจการภายในของกัมพูชา กล่าวว่า ทางกระทรวงยังคงไม่มีข้อมูลใด ๆ ที่เกี่ยวข้องกับการหายตัวไปของนักรณรงค์เพื่อประชาธิปไตยชาวไทยผู้นี้ และว่า รัฐบาลกัมพูชาจะยังไม่เริ่มกระบวนการสืบสวนกรณีนี้ จนกว่าสถานทูตเอกอัครราชทูตไทย ณ กรุงพนมเปญ หรือครอบครัวของนายวันเฉลิมจะยื่นคำร้องอย่างเป็นทางการไปยังตำรวจกรุงพนมเปญ ด้านสถานทูตเอกอัครราชทูตไทย ณ กรุงพนมเปญ มิได้ตอบอีเมล์ของผู้สื่อข่าวที่สอบถามในกรณีนี้ไป แต่ได้ส่งต่อไปยังฝ่ายข้อมูลข่าวสารของกระทรวงการต่างประเทศของไทย ซึ่งมิได้ตอบอีเมล์ดังกล่าวเช่นกัน ก่อนหน้านี้ เจ้าหน้าที่ระดับสูงของกัมพูชา รวมทั้งโฆษกกระทรวงการต่างประเทศ โฆษกกระทรวงคนเข้าเมือง และโฆษกสำนักงานตำรวจกัมพูชา ต่างกล่าวว่าไม่มีข้อมูลเกี่ยวกับการหายตัวไปของนายวันเฉลิมเช่นกัน เมื่อวันศุกร์ที่แล้ว VOA ภาคภาษากัมพูชา ลงพื้นที่ยังอพาร์ตเมนต์ในย่าน Chroy Changvar ที่นายวันเฉลิม สัตย์ศักดิ์สิทธิ์ ผู้ลี้ภัยทางการเมืองชาวไทยพักอาศัยอยู่ก่อนถูกอุ้ม และได้สอบถามผู้เห็นเหตุการณ์ในพื้นที่ พบว่าอย่างน้อย 3 คนยืนยันว่านายวันเฉลิมถูกลักพาตัวโดยกลุ่มชายที่มีอาวุธ 3 คนเมื่อวันพฤหัสบดี ระหว่างที่ซื้อของบริเวณร้านค้าใกล้อพาร์ตเมนต์ของเขา ผู้เห็นเหตุการณ์เล่าว่า นายวันเฉลิมถูกทำร้ายร่างกาย เขาพยายามตะโกนขอความช่วยเหลือ ก่อนจะถูกลากขึ้นรถโตโยต้าไฮแลนด์เดอร์สีดำหนีหาย หนึ่งในเพื่อนที่พูดคุยกับนายวันเฉลิมในช่วงเวลาที่เขาถูกลักพาตัว เปิดเผยในแถลงการณ์ของ HRW ด้วยว่า นายวันเฉลิมร้องขอความช่วยเหลือ และกล่าวว่า “หายใจไม่ออก” ก่อนจะถูกตัดสายไป ขณะที่ยังไม่ทราบสาเหตุของการลักพาตัวผู้ลี้ภัยการเมืองชาวไทยรายนี้ แต่มีรายงานว่า นายวันเฉลิม ใช้เพจที่ตนดูแลโพสต์วิดีโอวิพากษ์วิจารณ์รัฐบาลของพล.อ.ประยุทธ์ จันทร์โอชา เมื่อวันที่ 3 มิถุนายน 1 วันก่อนเหตุลักพาตัว และในวันจันทร์ มีกลุ่มนักเคลื่อนไหวชาวไทยราว 20 - 30 คน ชุมนุมประท้วงหน้าสถานเอกอัครราชทูตกัมพูชาประจำกรุงเทพฯ เพื่อเรียกร้องให้มีการสืบสวนกรณีนี้ โดยต่างตะโกนให้ช่วยหาตัววันเฉลิม และชูสามนิ้วซึ่งเป็นสัญลักษณ์ของกลุ่มผู้ประท้วงรัฐบาลในประเทศไทย คุณ Soeng Senkaruna แห่งองค์กรสิทธิมนุษยชน Adhoc ในกัมพูชา กล่าวว่า ทางการกัมพูชาควรเริ่มการสืบสวนการหายตัวไปของวันเฉลิมโดยไม่ต้องรอคำร้องจากทางการไทย เพราะคดีนี้ถือเป็นประเด็นระหว่างประเทศแล้วในขณะนี้ และหากทางการกัมพูชายังไม่ทำอะไร ผู้คนก็อาจคิดว่าเป็นเพราะเหตุผลทางการเมือง